b'\n_START_ARTICLE_\nCorund, Harghita\n_START_SECTION_\nA\xc8\x99ezare\n_START_PARAGRAPH_\nLocalitatea Corund este situat\xc4\x83 \xc3\xaen partea de vest a jude\xc8\x9bului Harghita, la o altitudine de 580 m, pe valea Corundului, pe DN13A (B\xc4\x83l\xc4\x83u\xc8\x99eri - Corund - Miercurea Ciuc), la 18\xc2\xa0km distan\xc8\x9b\xc4\x83 de sta\xc8\x9biunea balneoclimateric\xc4\x83 Sovata \xc8\x99i 29\xc2\xa0km de ora\xc8\x99ul Odorheiu Secuiesc.\n_START_SECTION_\nDate geologice\n_START_PARAGRAPH_\n\xc3\x8en subsolul localit\xc4\x83\xc8\x9bii se g\xc4\x83se\xc8\x99te un masiv de sare._NEWLINE_\xc3\x8en mod tradi\xc8\x9bional, localnicii folosesc pentru uz casnic saramura concentrat\xc4\x83 extras\xc4\x83 dintr-o f\xc3\xa2nt\xc3\xa2n\xc4\x83 de slatin\xc4\x83.\n_START_SECTION_\nIstoric\n_START_PARAGRAPH_\nS\xc4\x83p\xc4\x83turile arheologice f\xc4\x83cute de-a lungul timpului pe teritoriul satului aduc dovezi materiale ale existen\xc8\x9bei omului aici \xc3\xaenc\xc4\x83 din cele mai vechi timpuri; astfel pe o colin\xc4\x83 a dealului "Firtu\xc8\x99" s-au descoperit verigi de aur preistorice, iar din alt loc provin un tezaur monetar \xc8\x99i trei monede de argint de la Augustus, Nero \xc8\x99i Sabina._NEWLINE_\xc3\x8en anul 1983, \xc3\xaen punctul cel mai \xc3\xaenalt al "R\xc3\xa2tului Codaci-Kad\xc3\xa1csmez\xc5\x91" s-a descoperit un turn roman, iar \xc3\xaen locul numit "Partea lui Poto\xc8\x99" s-au g\xc4\x83sit dou\xc4\x83 tipare pentru confec\xc8\x9bionarea unor piese ornamentale de factur\xc4\x83 avar\xc4\x83 timpurie, datate \xc3\xaen secolul al VII-lea._NEWLINE_De la "Cetatea lui Tart\xc3\xb3d", datat\xc4\x83 \xc3\xaen epoca medieval\xc4\x83 provin mai multe monede de aur bizantine. Pe teritoriul satului s-au mai descoperit dou\xc4\x83 celturi de bronz de tip transilv\xc4\x83nean, o unealt\xc4\x83 cu toc \xc8\x99i o secer\xc4\x83 de bronz cu c\xc3\xa2rlig apar\xc8\x9bin\xc3\xa2nd perioadei t\xc3\xa2rzii a epocii bronzului. Fragmente ceramice din epoca arpadian\xc4\x83 s-au descoperit \xc3\xaentr-o mic\xc4\x83 a\xc8\x99ezare localizat\xc4\x83 pe "R\xc3\xa2tul Cadaciului - Kad\xc3\xa1cs-mezeje"._NEWLINE_\xc3\x8encep\xc3\xa2nd din anul 1876, satul Corund a apar\xc8\x9binut de Comitatul Odorhei, apartenen\xc8\x9b\xc4\x83 care a \xc3\xaencetat \xc3\xaen anul 1920 odat\xc4\x83 cu semnarea Tratatului de la Trianon, tratat ce prevedea stabilirea frontierelor Ungariei cu vecinii s\xc4\x83i; \xc3\xaen perioada interbelic\xc4\x83 localitatea a f\xc4\x83cut parte din zona teritorial\xc4\x83 a jude\xc8\x9bului Odorhei.\n_START_SECTION_\nEconomie\n_START_PARAGRAPH_\nEconomia localit\xc4\x83\xc8\x9bii este bazat\xc4\x83 pe activit\xc4\x83\xc8\x9bi \xc3\xaen domeniul ol\xc4\x83ritului, fabricarea produselor ceramice, exploatarea \xc8\x99i prelucrarea primar\xc4\x83 a lemnului, producerea obiectelor din pai \xc8\x99i rogojin\xc4\x83, producerea articolelor din l\xc3\xa2n\xc4\x83 \xc8\x99i iasc\xc4\x83. Un rol important \xc3\xael au \xc3\xaens\xc4\x83 \xc8\x99i serviciile, comer\xc8\x9bul cu produse artizanale, agroturismul, dar \xc8\x99i agricultura prin cultura plantelor \xc8\x99i cre\xc8\x99terea animalelor._NEWLINE_Corund este unul dintre centrele ol\xc4\x83ritului popular din Transilvania.'